CELEX: C2007/199/76
Language: el
Date: 2007-08-25 00:00:00
Title: Υπόθεση T-220/07: Προσφυγή της Transports Schiocchet — Excursions κατά Επιτροπής των Ευρωπαϊκών Κοινοτήτων που ασκήθηκε στις 18 Ιουνίου 2007

25.8.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 199/40
            
         Προσφυγή της Transports Schiocchet — Excursions κατά Επιτροπής των Ευρωπαϊκών Κοινοτήτων που ασκήθηκε στις 18 Ιουνίου 2007
   (Υπόθεση T-220/07)
   (2007/C 199/76)
   Γλώσσα διαδικασίας: η γαλλική
   Διάδικοι
   
      Ενάγουσα: Transports Schiocchet — Excursions (Beuvillers, Γαλλία) (εκπρόσωπος: D. Schönberger, δικηγόρος)
   
      Εναγομένη: Επιτροπή των Ευρωπαϊκών Κοινοτήτων
   Αιτήματα της ενάγουσας
   Η ενάγουσα ζητεί από το Πρωτοδικείο:
   
               —
            
            
               Να κρίνει ότι στοιχειοθετείται η εξωσυμβατική ευθύνη της Επιτροπής για την προσβολή των θεμελιωδών δικαιωμάτων της ενάγουσας βάσει του κανονισμού (ΕΟΚ) 517/72 του Συμβουλίου, της 20ής Μαρτίου 1972·
            
         
               —
            
            
               Να κρίνει ότι στοιχειοθετείται η εξωσυμβατική ευθύνη της Επιτροπής για την προσβολή των θεμελιωδών δικαιωμάτων της ενάγουσας κατόπιν της ενάρξεως ισχύος του κανονισμού (ΕΟΚ) 684/92 του Συμβουλίου, της 16ης Μαρτίου 1992·
            
         
               —
            
            
               Κατά συνέπεια, να υποχρεώσει την Επιτροπή να καταβάλει στην ενάγουσα το ποσόν των 50 723 808,39 ευρώ, ή οποιοδήποτε άλλο ποσόν, ακόμα και μεγαλύτερο, βάσει εκθέσεως ανεξάρτητου εμπειρογνώμονα, ως αποζημίωση για τη ζημία που υπέστη η ενάγουσα, πλέον τόκων υπερημερίας από της ημερομηνίας της εκδοθησομένης αποφάσεως μέχρι της ημερομηνίας της πραγματικής καταβολής, με τόκο 8 % ετησίως·
            
         
               —
            
            
               Να καταδικάσει την Επιτροπή στα δικαστικά έξοδα·
            
         
               —
            
            
               Να αναγνωρίσει ότι η ενάγουσα επιφυλάσσεται των λοιπών νομίμων δικαιωμάτων της, περιλαμβανομένης της ασκήσεως άλλων ενδίκων μέσων.
            
         Λόγοι και κύρια επιχειρήματα
   Με την υπό κρίση αγωγή, η ενάγουσα ασκεί αγωγή λόγω εξωσυμβατικής ευθύνης με σκοπό την αποκατάσταση της ζημίας που φέρεται ότι υπέστη κατόπιν της εκδόσεως της αποφάσεως 89/524/ΕΟΚ της Επιτροπής, της 7ης Σεπτεμβρίου 1989, σχετικά με διαφορά που ανέκυψε μεταξύ Λουξεμβούργου και Γαλλίας, όσον αφορά τη δημιουργία ειδικής τακτικής γραμμής μεταφοράς επιβατών μεταξύ των δύο αυτών κρατών μελών (1), η οποία αποτέλεσε το αντικείμενο προσφυγής ακυρώσεως ασκηθείσας από την ενάγουσα και απορριφθείσας από το Δικαστήριο, με την απόφαση της 16ης Απριλίου 1991, στην υπόθεση C-354/89, Schiocchet κατά Επιτροπής (2) καθώς και, κατόπιν της εκδόσεως του κανονισμού (ΕΟΚ) 684/92 του Συμβουλίου, της 16ης Μαρτίου 1992, για τη θέσπιση κοινών κανόνων στις διεθνείς μεταφορές επιβατών με πούλμαν και λεωφορεία (3).
   Με την αγωγή της, η ενάγουσα ισχυρίζεται ότι τα κοινοτικά όργανα, εκδίδοντας τις επίμαχες νομοθετικές πράξεις, προσέβαλαν τα θεμελιώδη δικαιώματά της καθόσον νομιμοποίησαν μια μη σύννομη κατάσταση στην οποία περιήλθαν οι ανταγωνιστές της στην αγορά μεταφορών με πούλμαν μεταξύ Λουξεμβούργου και Γαλλίας, οι οποίοι ασκούν τις δραστηριότητές τους χωρίς προηγουμένη άδεια.
   
      (1)  ΕΕ L 272, σ. 18.
   
      (2)  Συλλογή 1991, σ. I-01775.
   
      (3)  ΕΕ L 74, σ. 1.